กรณีศึกษา David Beckham ทำธุรกิจเก่ง ไม่แพ้ เล่นฟุตบอล
ปัจจุบัน David Beckham ทำธุรกิจอะไรบ้าง ? ลงทุนแมนจะเล่าให้ฟัง
21 มี.ค. 2565

กรณีศึกษา David Beckham ทำธุรกิจเก่ง ไม่แพ้ เล่นฟุตบอล /โดย ลงทุนแมน
เชื่อว่าคนส่วนใหญ่ แม้ไม่ได้ติดตามฟุตบอล ก็น่าจะต้องรู้จักชายที่ชื่อว่า “David Beckham” 
อดีตนักฟุตบอลสตาร์ดังทีมชาติอังกฤษ
อย่างที่เรารู้กันว่า David Beckham เลิกเล่นฟุตบอลไปนานหลายปีแล้ว
แต่ทุกวันนี้ เขาก็ยังคงมีชื่อเสียงโด่งดัง และปรากฏตัวในสื่ออยู่บ่อยครั้ง 
โดยเปลี่ยนบทบาทมาโลดแล่นอยู่ในวงการธุรกิจแทน ซึ่งทำให้เขาสามารถสร้างฐานะความร่ำรวย ได้มากขึ้นกว่าตอนเป็นนักฟุตบอลเสียอีก
แล้วปัจจุบัน David Beckham ทำธุรกิจอะไรบ้าง ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
David Beckham เกิดในปี 1975 ปัจจุบันมีอายุ 47 ปี
เขาเริ่มต้นเป็นนักฟุตบอลอาชีพในปี 1992 
ด้วยการลงเล่นอย่างเป็นทางการให้กับสโมสรแมนเชสเตอร์ยูไนเต็ด 
ก่อนจะย้ายไปร่วมทีมดังอื่น ๆ ไม่ว่าจะเป็น เรอัล มาดริด, แอลเอ กาแล็กซี, เอซี มิลาน และปารีแซ็ง-แฌร์แม็ง
ตลอดช่วงเวลาการค้าแข้งกว่า 21 ปี เขาลงสนามในระดับสโมสรและทีมชาติไป 638 นัด ยิงได้ 114 ประตู ช่วยให้ต้นสังกัดคว้าแชมป์ 19 รายการ
ที่สำคัญคือ เขายังเป็นนักเตะสัญชาติอังกฤษคนแรก 
ที่ได้แชมป์ลีกของประเทศอังกฤษ, สเปน, สหรัฐอเมริกา และฝรั่งเศส
แต่นอกจากความสำเร็จเรื่องฟุตบอล คงปฏิเสธไม่ได้ว่า อีกปัจจัยที่ส่งผลให้ชื่อของ David Beckham เป็นจุดสนใจในสายตาผู้คนทั่วโลก คือ การแต่งงานกับ Victoria Adams นักร้องสาวแห่งวง Spice Girls เมื่อปี 1999
ในปี 2013 หลายคนคงรู้สึกใจหายไม่น้อย เมื่อเขาตัดสินใจแขวนสตั๊ดอำลาวงการฟุตบอลไป
แต่อย่างไรก็ตาม นั่นกลับเป็นจุดเริ่มต้นในการก้าวเข้าสู่โลกธุรกิจอย่างเต็มตัวของเขา..
จุดเด่นที่สุดของ David Beckham คือ ภาพลักษณ์ที่ดูดีและชื่อเสียงที่สั่งสมมาอย่างยาวนาน 
ซึ่งเป็นโอกาสให้สามารถนำเอาไปใช้ต่อยอดได้อีกมากมาย
เขาได้จัดตั้งบริษัท Beckham Brand Holdings และบริษัทในเครือหลายแห่ง เพื่อบริหารจัดการและแสวงหาผลประโยชน์จากเรื่องนี้โดยเฉพาะ
โดยมีบริษัทชื่อว่า DB Ventures ทำหน้าที่ดูแลดีลการเป็นพรีเซนเตอร์โฆษณาให้กับแบรนด์สินค้าดังต่าง ๆ เช่น Adidas, Armani, Calvin Klein, Gillette, H&M, L’Oreal, Pepsi, Samsung, Tudor
รวมถึงการโพสต์คอนเทนต์โฆษณาลงบนแพลตฟอร์มโซเชียลมีเดีย 
โดย David Beckham มีผู้ติดตามใน Instagram อยู่ 71.3 ล้านบัญชี และในเฟซบุ๊กอีก 56 ล้านบัญชี ซึ่งมีการประเมินว่า เขามีรายได้ไม่ต่ำกว่า 10 ล้านบาทต่อการโพสต์หนึ่งครั้ง
และเมื่อไม่นานมานี้ บริษัท Authentic Brands Group เจ้าของแบรนด์รองเท้ากีฬา Reebok ได้เข้ามาซื้อหุ้นบริษัท DB Ventures ในสัดส่วน 55% ด้วยมูลค่าราว 8,900 ล้านบาท
เท่ากับว่า ธุรกิจเกี่ยวกับภาพลักษณ์ของ David Beckham นั้นถูกประเมินมูลค่าเต็มไว้สูงถึงราว 16,000 ล้านบาท เลยทีเดียว
รวมทั้งยังมีบริษัท Footwork Productions ที่ดูแลเรื่องการนำลิขสิทธิ์ภาพลักษณ์ของ David Beckham ไปใช้ในธุรกิจด้านฟุตบอล
และบริษัท Seven Global ที่ดูแลธุรกิจแบรนด์สินค้าแฟชั่นต่าง ๆ ที่ David Beckham ก่อตั้งขึ้น
อย่างไรก็ตาม นอกจากการใช้ประโยชน์จากภาพลักษณ์แล้ว David Beckham ยังมีการนำเงินไปลงทุนในหลากหลายธุรกิจด้วยกัน
ซึ่งหนึ่งในธุรกิจที่เขาให้ความสนใจเป็นอย่างมาก คือ การเป็นเจ้าของสโมสรฟุตบอล
หลังจากไปค้าแข้งอยู่กับทีมแอลเอ กาแล็กซี ในสหรัฐอเมริกา นานกว่า 6 ปี 
David Beckham ก็เล็งเห็นว่ากีฬาฟุตบอลในสหรัฐอเมริกา กำลังได้รับความนิยมเพิ่มขึ้นเรื่อย ๆ และใช้เงินลงทุนไม่สูงมากนัก เมื่อเทียบกับการซื้อสโมสรฟุตบอลในทวีปยุโรป
เขาจึงได้ก่อตั้งสโมสรฟุตบอลใหม่ ชื่อว่า “Inter Miami” 
ด้วยเงินลงทุนเริ่มแรกประมาณ 800 ล้านบาท ซึ่งได้รับการอนุมัติอย่างเป็นทางการ เมื่อปี 2018 และได้เข้าร่วมแข่งขันในเมเจอร์ลีกซอกเกอร์ ลีกฟุตบอลสูงสุดในสหรัฐอเมริกาและแคนาดา นับตั้งแต่ปี 2020 เป็นต้นมา
นอกจากนั้น David Beckham ยังได้เข้าไปลงทุนในอุตสาหกรรมอื่น ๆ ที่เป็นเทรนด์ในอนาคต ยกตัวอย่างเช่น
- บริษัท Guild Esports ซึ่งประกอบธุรกิจทีมกีฬาอีสปอร์ต 
โดยเข้าซื้อหุ้นมูลค่า 10 ล้านบาท กลายเป็นผู้ถือหุ้นอันดับ 4 ของบริษัท และได้เจรจาตกลงให้บริษัทนำเอาภาพลักษณ์ของ David Beckham ไปช่วยโปรโมตทีมได้
ซึ่ง Guild Esports ได้จดทะเบียนเข้าสู่ตลาดหลักทรัพย์ลอนดอน เมื่อปี 2019 ล่าสุดมีมูลค่าตลาดอยู่ที่ประมาณ 580 ล้านบาท
- ลงทุนในบริษัท Cellular Goods ซึ่งพัฒนาผลิตภัณฑ์ความงามที่มีส่วนผสมของกัญชา โดยบริษัทได้จดทะเบียนเข้าสู่ตลาดหลักทรัพย์ลอนดอน เมื่อปี 2021 ล่าสุดมีมูลค่าตลาดอยู่ที่ประมาณ 870 ล้านบาท
- บริษัท Lunaz สตาร์ตอัปที่เพิ่งก่อตั้งเมื่อปี 2018 
ทำธุรกิจดัดแปลงรถยนต์รุ่นเก่าที่ใช้น้ำมันเป็นเชื้อเพลิง ให้กลายเป็นรถยนต์ไฟฟ้า เพื่อตอบโจทย์ด้านสิ่งแวดล้อม โดย David Beckham ได้เข้าซื้อหุ้นในสัดส่วนราว 10% ของบริษัท
ทั้งนี้ หากเรามาดูข้อมูล มูลค่าทรัพย์สินของ David Beckham
ในสมัยที่เป็นนักฟุตบอล เขาได้รับค่าจ้างรวมทุกสัญญา คิดเป็นเงินประมาณ 7,400 ล้านบาท
แต่ปัจจุบัน มีการประเมินว่า David Beckham มีทรัพย์สินสูงถึง 15,000 ล้านบาท 
ซึ่งสะท้อนได้ว่า เขาสร้างรายได้จากการทำกิจกรรมอื่น ได้มากพอ ๆ กับการเล่นฟุตบอลเลยทีเดียว
และถ้าหากนับรวมกับทรัพย์สินของภรรยา Victoria Beckham 
ซึ่งทำธุรกิจแบรนด์แฟชั่นหรูด้วย สามีภรรยาคู่นี้ จะมีทรัพย์สินรวมกันทั้งหมดสูงกว่า 1 พันล้านดอลลาร์สหรัฐ หรือราว 33,000 ล้านบาท เลยทีเดียว
จากเรื่องราวนี้เราจะเห็นได้ว่า
ถึงแม้อาชีพหลักที่เราทำมายาวนานจะยุติลง แต่สิ่งที่สั่งสมมาตลอด มันอาจมีมูลค่ามหาศาลซ่อนอยู่ก็เป็นได้
กรณีของ David Beckham เมื่อก่อนหลายคนอาจมองว่า เขาหน้าตาดีและแต่งงานกับนักร้องดัง
แต่ความจริงแล้วในอีกมุม เขาก็พยายามฝึกซ้อมอย่างหนัก จนประสบความสำเร็จและเป็นที่ยอมรับของแฟนบอล ซึ่งนำไปสู่การสร้างภาพลักษณ์และชื่อเสียงอันโด่งดัง ในเวลาต่อมา
และพอถึงวันหนึ่งที่จำเป็นต้องเลิกเล่นฟุตบอล 
มันก็ทำให้เขาสามารถหยิบยกสิ่งเหล่านั้น มาใช้ประโยชน์ สร้างเม็ดเงินจากแหล่งรายได้ใหม่ได้อย่างสม่ำเสมอ และมั่งคั่งขึ้นกว่าเดิมได้อีก นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-